Document ID: 31998D0500

Reference:
05/Sv. 003
HR
Službeni list Europske unije
142
31998D0500
L 225/27
SLUŽBENI LIST EUROPSKE UNIJE
20.05.1998.
ODLUKA KOMISIJE
od 20. svibnja 1998.
o osnivanju Odbora za sektorski dijalog između socijalnih partnera na europskoj razini
(priopćena pod brojem dokumenta C(1998) 2334)
(Tekst značajan za EGP)
(98/500/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
budući da se u članku 118.b Ugovora navodi da Komisija treba na europskoj razini nastojati razvijati dijalog između socijalnih partnera koji bi mogao dovesti do ugovornih odnosa, ako to dvije strane smatraju poželjnim;
budući da se u točki 12. Povelje Zajednice o temeljnim pravima radnika navodi da, s jedne strane poslodavci ili njihove organizacije, a s druge strane radničke udruge, imaju pravo pregovarati i sklapati kolektivne ugovore pod uvjetima koji su navedeni u nacionalnom zakonodavstvu i praksi. Dijalog među dvjema stranama na europskoj razini može, ako to stranke smatraju poželjnim, dovesti do ugovornih odnosa, posebno na profesionalnoj i sektorskoj razini;
budući da su kao odgovor na Priopćenje od 18. rujna 1996. u vezi s razvojem socijalnog dijaloga na razini Zajednice (1) sve zainteresirane strane dale odlučnu potporu Komisiji u smislu jačanja sektorskog socijalnog dijaloga;
budući da je Europski parlament odgovorio na ovo Priopćenje Komisije Rezolucijom od 18. srpnja 1997. (2) u kojoj je upozorio da se osobit značaj treba dati sektorskom dijalogu, budući da se u njegovom okviru najbolje može procijeniti utjecaj regulacije i deregulacije na zapošljavanje u gospodarskim sektorima;
budući da je Gospodarski i socijalni odbor odgovorio na ovo Priopćenje Komisije mišljenjem od 29. siječnja 1997. (3) u kojem navodi da sektorski dijalog mora biti učinkovit, djelotvoran i pravilno usmjeren;
budući da u različitim državama članicama situacija jasno ukazuje na potrebu da socijalni partneri aktivno sudjeluju u raspravama o poboljšanju životnih i radnih uvjeta u svojem sektoru; budući da je odbor sektorskog dijaloga pri Komisiji najprikladnije sredstvo koje jamči sudjelovanje, tako da se na razini Zajednice osnuje predstavnički forum o pitanjima od društveno-gospodarskih interesa;
budući da Komisija treba nastojati osigurati da članstvo i aktivnosti Odbora za sektorski dijalog pridonose poticanju ravnopravnosti žena i muškaraca;
budući da se postojeći zajednički odbori trebaju zamijeniti odborima za sektorski dijalog; budući da se stoga odluke o osnivanju ovih odbora trebaju staviti izvan snage,
ODLUČILA JE:
Članak 1.
Odbori za sektorski dijalog (dalje u tekstu: „odbori”) ovime se osnivaju u sektorima u kojima socijalni partneri zajednički zahtijevaju sudjelovanje u dijalogu na europskoj razini i u kojima udruge koje zastupaju obje strane ispunjavaju ove kriterije:
(a)
povezani su s određenim sektorima ili kategorijama i organizirani na europskoj razini;
(b)
sastoje se od udruga koje su sastavni i priznati dio struktura socijalnog partnerstva u državama članicama i imaju sposobnost sklapanja ugovora i predstavnici su nekoliko država članica;
(c)
imaju odgovarajuće ustroje kako bi osigurale učinkovito sudjelovanje u radu Odbora.
Članak 2.
Za sektor djelatnosti za koju je osnovano, svaki će odbor:
(a)
biti konzultiran o razvojima na razini Zajednice koji imaju socijalne posljedice; i
(b)
razvijati i poticati socijalni dijalog na sektorskoj razini.
Članak 3.
Na sastancima svakog od odbora sudjeluje najviše 40 predstavnika socijalnih partnera, s jednakim brojem predstavnika poslodavaca i radnika.
Članak 4.
Predstavnike na sastanke odbora poziva Komisija, na prijedlog udruga socijalnih partnera, na njihov zahtjev iz članka 1.
Članak 5.
1.   Svaki odbor priređuje i izrađuje, zajedno s Komisijom, vlastiti poslovnik.
2.   Odborom predsjeda predstavnik delegacija poslodavaca ili zaposlenika, ili, na njihov zajednički zahtjev, predstavnik Komisije.
3.   Odbor se sastaje najmanje jedanput godišnje. Dnevnice i putne troškove za svaki sastanak dobiva najviše 30 predstavnika socijalnih partnera.
4.   Komisija redovito nadzire rad odbora i obavljanje njihovih djelatnosti u različitim sektorima, pri čemu se savjetuje sa socijalnim partnerima.
Članak 6.
Ako Komisija obavijesti Odbor da je predmet rasprave povjerljiv, ne dovodeći u pitanje odredbe članka 214. Ugovora, članovi Odbora dužni su čuvati tajne podatke sa sastanka odbora ili tajništva.
Članak 7.
1.   Odbori za sektorski dijalog zamjenjuju postojeća Zajednička povjerenstva, i to:
(a)
Zajednički Odbor za pomorski prijevoz, osnovan Odlukom Komisije 87/467/EEZ (4);
(b)
Zajednički Odbor za civilno zrakoplovstvo, osnovan Odlukom Komisije 90/449/EEZ (5);
(c)
Zajednički Odbor za riječnu plovidbu, osnovan Odlukom Komisije 80/991/EEZ (6);
(d)
Zajednički Odbor za cestovni prijevoz, osnovan Odlukom Komisije 85/516/EEZ (7);
(e)
Zajednički Odbor za željeznice, osnovan Odlukom Komisije 85/13/EEZ (8);
(f)
Zajednički Odbor za telekomunikacijske usluge, osnovan Odlukom Komisije 90/450/EEZ (9);
(g)
Zajednički Odbor za socijalne probleme radnika u poljoprivredi, osnovan Odlukom Komisije 74/442/EEZ (10);
(h)
Zajednički Odbor za socijalne probleme u morskom ribarstvu, osnovan Odlukom Komisije 74/441/EEZ (11);
(i)
Zajednički Odbor za poštanske usluge, osnovan Odlukom Komisije 94/595/EZ (12).
Odbori osnovani ovim odlukama obavljaju dužnost, dok je ne preuzmu odbori sektorskog dijaloga osnovani ovom Odlukom, u svakom slučaju najkasnije 31. prosinca 1998.
2.   Sukladno članku 1., odbor sektorskog dijaloga također zamjenjuje druge neformalne radne skupine pomoću kojih je Komisija do sada poticala socijalni dijalog u sektorima koji nisu bili obuhvaćeni odlukom Komisije o osnivanju Zajedničkog odbora.
3.   Odluke iz točaka (a) do (i) stavka 1. stavljaju se izvan snage s učinkom od 1. siječnja 1999.
Sastavljeno u Bruxellesu 20. svibnja 1998.
Za Komisiju
Pádraig FLYNN
Član Komisije
(1)  COM(96) 448 konačno.
(2)  SL C 286, 22.9.1997., str. 338.
(3)  SL C 89, 19.3.1997., str. 27.
(4)  SL L 253, 4.9.1987., str. 20.
(5)  SL L 230, 24.8.1990., str. 22.
(6)  SL L 297, 6.11.1980., str. 28.
(7)  SL L 317, 28.11.1985., str. 33.
(8)  SL L 8, 10.1.1985., str. 26.
(9)  SL L 230, 24.8.1990., str. 25.
(10)  SL L 243, 5.9.1974., str. 22.
(11)  SL L 243, 5.9.1974., str. 19.
(12)  SL L 225, 31.8.1994., str. 31.

Summary:
Sektorski socijalni dijalog
Sektorski socijalni dijalog
SAŽETAK DOKUMENTA:
Odluka 98/500/EZ o poticanju dijaloga među socijalnim partnerima na europskoj razini
SAŽETAK
ČEMU SLUŽI OVA ODLUKA?
              
Pruža temelj za osnivanje odbora za sektorski socijalni dijalog u različitim područjima djelovanja EU-a gdje se predstavnici poslodavaca i zaposlenika (poznati kao „socijalni partneri”) mogu sastati i raspravljati o razvoju politike. Oni su dio šireg europskog socijalnog dijaloga*, koji je ključan element socijalnog modela i upravljanja EU-a.
KLJUČNE TOČKE
Odbori za sektorski dijalog osnovani su u sektorima gdje organizacije koje predstavljaju radnike i poslodavce u tom sektoru zajednički ukazuju da žele sudjelovati u dijalogu na razini EU-a. Oni moraju:
biti povezani s određenim gospodarskim sektorima, poput bankarstva ili poljoprivrede;
sastojati se od organizacija koje su priznati nacionalni socijalni partneri;
imati sposobnost pregovaranja o ugovorima; i
predstavljati socijalne partnere nekoliko zemalja EU-a;
imati strukturu i resurse za učinkovito sudjelovanje u radu na razini EU-a.
Svaki će odbor:
biti konzultiran o razvojima EU-a koji imaju socijalne posljedice u njegovu području;
razvijati i poticati socijalni dijalog u okviru svojeg djelokruga;
imati maksimalno 66 članova, s jednakim brojem predstavnika poslodavaca i zaposlenika;
izraditi, zajedno s Europskom komisijom, vlastiti poslovnik;
sastati se najmanje jedanput godišnje;
imati predsjednika ili iz redova poslodavaca ili zaposlenika ili će odborom predsjedati službenik Komisije;
redovito nadzirati svoje djelovanje zajedno s Komisijom.
Odbori za sektorski dijalog mijenjaju ranije oblike sektorske suradnje između socijalnih partnera.
OTKAD SE ODLUKA PRIMJENJUJE?
              
Primjenjuje se od 20. svibnja 1998.
POZADINA
Članak 152. Ugovora o funkcioniranju Europske unije potvrđuje predanost EU-a davanju potpore europskom socijalnom dijalogu i priznaje autonomiju europskih socijalnih partnera.
Od 1998. godine Komisija je osnovala više od 40 odbora za sektorski socijalni dijalog. Oni obuhvaćaju otprilike 150 milijuna radnika u sektorima EU-a kao što su različite vrste prijevoza, poljoprivreda, građevinarstvo, trgovina, javne usluge, izrada strojeva i opreme, hoteli i restorani te bankarstvo.
Dijalog je rezultirao dogovorom oko 900 tekstova različitih pravnih statusa.
Za više informacija, pogledajte sektorski socijalni dijalog na mrežnoj stranici Europske komisije.
KLJUČNI POJAM
* Europski socijalni dijalog: rasprave, savjetovanja, pregovori i zajedničke aktivnosti koje uključuju obje strane industrije (poslodavci i zaposlenici).
DOKUMENT
            
Odluka Komisije 98/500/EZ od 20. svibnja 1998. o osnivanju Odbora za sektorski dijalog između socijalnih partnera na europskoj razini (SL L 225, 12.8.1998., str. 27.–28.)
Sukcesivne izmjene i dopune Odluke Komisije 98/500/EZ uključene su u izvorni tekst. Ovaj pročišćeni tekst ima samo dokumentarnu vrijednost.
VEZANI DOKUMENTI
            
Radni dokument službi Komisije o funkcioniranju i potencijalu europskog sektorskog socijalnog dijaloga (SEC(2010) 964 završna verzija od 22.7.2010.)
Posljednje ažuriranje 23.05.2016